Aktar ventilators mistennija jaslu fil-ġimgħat li ġejjin Minkejja li fl-aħħar sebat ijiem l-ebda pazjent ma ddaħħal bil-coronavirus fl-Isptar Ġenerali ta’ Għawdex, Steward Health Care Malta, żiedet 10 ventilators għall-pazjenti bil-COVID-19. Fi stqarrija, Steward saħqet kif minkejja n-nuqqas ta’ ventilators madwar id-dinja, irnexxielha tikseb dawn il-ventilators għal Għawdex hekk kif qed ikomplu t-tħejjijiet biex anke Għawdex ikun attrezzat għall-pazjenti. Infermiera, anke dawk li ma jaħdmux fl-ITU, ingħataw taħriġ bażiku dwar kif għandhom jintużaw. Apparti minn hekk, żewġ dialysis machines għall-pazjenti fl-ITU waslu wkoll fl-Isptar Ġenerali ta’ Għawdex. B’hekk ġiet fi tmiemha l-ewwel fażi tal-espansjoni tal-ITU minn sitt sodod għal 16-il sodda li kollha huma attrezzati b’ventilator. 10 ventilators oħra mistennija jaslu fis-sajf filwaqt li 5 Philips’ V60+ ventilators se jkunu Għawdex fil-ġimgħat li ġejjin. B’hekk, l-ITU f’Għawdex se jkun qed jikber għal 25 sodda li kollha kemm huma se jkunu attrezzati għall-pazjenti bil-COVID-19.